KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2009. április 16-i rendkívüli ülésére)

TÁRGY: 
PÁLYÁZAT BENYÚJTÁSA A VÁROSI SPORTCSARNOK FELÚJÍTÁSÁRA 

Az Önkormányzati Miniszter a helyi önkormányzatok fenntartásában lévő sportlétesítmények felújításáról szóló 15/2009.(III.17.) ÖM. rendeletével (a továbbiakban: rendelet) pályázatot írt ki a költségvetési törvény 5. sz. mellékletének 30. pontjában foglalt előirányzat felosztásának keretében a helyi önkormányzatok felújításának támogatására.
Kiskőrös Város Önkormányzata tulajdonában lévő Városi Sportcsarnok épületére az elmúlt évben fennmaradási engedélyt adott ki Kalocsa Város Címzetes Főjegyzője – a tűzvédelmi hatóság által meghatározott - azzal a kikötéssel, hogy az épületben a zárt közlekedők és zárt lépcsőház vonatkozó jogszabálynak megfelelő hő- és füstelvezetése, valamint az azzal megegyező mértékű frisslevegő utánpótlását, továbbá a közlekedőkön elhelyezett szekrények nehezen éghetőségét biztosítani kell. 
A fennmaradási engedélyben meghatározott munkálatok elvégzése nélkül a Városi Sportcsarnok hosszútávon nem használható. Az előzetes árajánlat alapján a mindezek elvégzése 7.603.522, -Ft. Az önkormányzat nehéz pénzügyi helyzetére való tekintettel továbbra is szem előtt tartjuk, hogy a pályázati források kihasználásával élve valósítsuk meg a jelentősebb beruházásokat, felújításokat. A Városi Sportcsarnok működtetéséhez – tekintettel arra, hogy a fennmaradási engedély kikötéssel került kiadásra – elengedhetetlen annak feltételeinek biztosítása. A létesítmény a gimnázium tanulóinak testnevelés óráinak megtartásán túl a városban működő sportegyesületek sportéletét is ellátja.
A rendeletben meghatározott támogatás formája vissza nem térítendő támogatás, a maximális összege sportlétesítmény-felújításonként 10 millió forint. A felújítás nem építési engedély köteles. A pályázat elbírálása során előnyben részesül az az önkormányzat, amely 2009-ben a pályázaton elnyert összeggel legalább azonos összegű támogatásban részesíti a területén működő sportegyesületeket.
Mindezek figyelembevételével javaslom, hogy az Önkormányzat a rendeletben kiírtak szerint – 7.603.522, -Ft elnyerésére - nyújtsa be pályázatát és ennek érdekében a  Képviselő-testület a határozat-tervezetben foglaltak szerint döntsön.
Kiskőrös, 2009. április 09.
Domonyi László  sk.

    polgármester

HATÁROZAT-TERVEZET
1. A Képviselő-testület egyetért a Városi Sportcsarnok működtetéséhez szükséges 7.603.522, -Ft összköltségű  felújítás 2009. évben történő megvalósításával. 
2. A Képviselő-testület egyetért azzal, hogy Kiskőrös Város Önkormányzata a felújítás költségeinek fedezetére pályázatot nyújtson be a helyi önkormányzatok fenntartásában lévő sportlétesítmények felújításának támogatásáról szóló 15/2009. (III.17.) ÖM. rendeletben foglaltak szerint.
3. A Képviselő-testület vállalja, hogy 2009-ben a pályázaton elnyert összeggel legalább azonos összegű támogatásban részesíti a területén működő sportegyesületeket, illetve a sportegyesületek jogi személyiséggel rendelkező szervezeti egységeit.
4. A Képviselő-testület felhatalmazza a polgármestert pályázat benyújtásához szükséges  intézkedések megtételére.
Felelős: polgármester

Határidő: 2009. április 24. a pályázat benyújtása
